Talous- ja sosiaalikomitean lausunto aiheesta "Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta yleisen verokannan tason osalta"



Virallinen lehti nro C 101 , 12/04/1999 s. 0087



Talous- ja sosiaalikomitean lausunto aiheesta "Ehdotus neuvoston direktiiviksi yhteistä arvonlisäverojärjestelmää koskevan direktiivin 77/388/ETY muuttamisesta yleisen verokannan tason osalta" (1999/C 101/18) Neuvosto päätti 22. joulukuuta 1998 Euroopan yhteisöjen perustamissopimuksen 99 artiklan nojalla kuulla talous- ja sosiaalikomiteaa lausunnon edellä mainitusta ehdotuksesta. Talous- ja sosiaalikomitea päätti nimittää Kenneth Walkerin lausunnon yleisesittelijäksi. Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 28. päivän kokouksessa) seuraavan lausunnon. Äänestyksessä annettiin 83 ääntä puolesta ja 3 vastaan 2:n pidättyessä äänestämästä. 1. Johdanto 1.1. Ehdotus on tarkoitettu neuvoston tueksi sen päättäessä yleisen verokannan vähimmäistasosta arvonlisäveroa (alv) koskevan yhteisön lainsäädännön mukaisesti. 1.1.1. Päätöstä tarvitaan sisämarkkinoiden toiminnan vahvistamiseksi verotuksen alalla nykyisten siirtymäsäännösten voimassaoloaikana ja valmisteltaessa pysyvän yhteisen arvonlisäverojärjestelmän käyttöönottoa. 1.2. Yhtenäismarkkinoilla sovellettavan uuden yhteisen alv-järjestelmän käyttöönotosta laatimassaan työohjelmassa ja verokannoista antamassaan kertomuksessa komissio on painottanut, että alv-kantoja on lähennettävä ja rakennetta yhtenäistettävä, jotta yhteinen alv-järjestelmä voidaan ottaa käyttöön. 1.2.1. Tarvittavasta yhdenmukaistamisen asteesta on päätettävä nyt ja tulevaisuudessakin sen perusteella, mitä pidetään tarpeellisena, jotta voidaan välttää koko yhteisölle vahingolliset kilpailun vääristymät. 1.2.2. Yksi arvonlisäveron perusominaisuuksista on, että sillä ei pitäisi olla vaikutusta kilpailuehtoihin. Olisi yhtenäismarkkinoiden perusperiaatteiden vastaista, jos jäsenvaltioilla olisi jatkossakin mahdollisuus soveltaa kovin erilaisia alv-kantoja, koska alv:n neutraalius voisi vaarantua, mikä saattaisi vaikuttaa yritysten sijoittautumiseen. 1.2.3. Siksi tällä ehdotuksella pyritään yhdenmukaistamaan verokannat, mikä on tarpeen nykyisen alv-järjestelmän kannalta, ja samalla valmistelemaan jatkotoimenpiteitä verokantojen lähentämiseksi vähitellen siten, että yhteinen alv-järjestelmä voidaan ottaa käyttöön. Ehdotus koskee ainoastaan yleisen verokannan tasoa. 1.3. Euroopan unionin nykyisen alv-lainsäädännön siirtymäsäännöksissä säädetään eri alv-kantojen lukumäärän ja tason yhdenmukaistamisesta. Tämä osoittaa, kuinka pitkälle menevän yhdenmukaistumisen jäsenvaltiot ovat jo todenneet siirtymäjärjestelmän toiminnan kannalta välttämättömäksi. 1.3.1. Siirtymäsäännösten mukaan jäsenvaltioiden on vahvistettava alv:n yleiseksi verokannaksi vähintään 15 prosenttia. 1.4. Kuudennen alv-direktiivin 12 artiklan 3 kohdan a alakohdassa säädetään, että neuvosto päättää yksimielisesti komission ehdotuksesta ja kuultuaan Euroopan parlamenttia sekä talous- ja sosiaalikomiteaa 31. joulukuuta 1998 jälkeen sovellettavasta yleisen verokannan tasosta. 1.5. Uusi ehdotus on samansuuntainen kuin komission vuonna 1995 tekemä ehdotus (). Tilanne ei ole olennaisesti muuttunut. 1.6. Käytännössä yleisen verokannan taso vaihtelee 15:stä 25 prosenttiin. 1.7. Komission mielestä yhteisen rahan käyttöönotto voi johtaa nykyisten ongelmien kärjistymiseen rakenteellisen epätasapainon ja kilpailuvääristymien muodossa. Euroalueen eri jäsenvaltioiden hinnat on helpompi hahmottaa, ja niissä sovellettavia alv-kantoja on siten helpompi arvioida. Tässä tilanteessa yhtenäismarkkinoiden verokantojen yhdenmukaistaminen on entistä tärkeämpää. 1.8. On siis tehtävä ehdotus sekä yleisen verokannan että alennettujen verokantojen tasosta. Teknisistä syistä tämä ehdotus ei kuitenkaan valmistu ennen vuoden 1999 loppua. 2. Komission ehdotukset 2.1. Kunkin jäsenvaltion on vahvistettava arvonlisäveron yleinen verokanta prosenttiosuutena veron perusteesta, ja sen on oltava sama tavaroiden luovutusten ja palvelujen suoritusten osalta. Tämän prosenttiosuuden on 1. tammikuuta 1999 ja 31. joulukuuta 1999 välisenä aikana oltava vähintään 15 prosenttia ja enintään 25 prosenttia. 2.2. Komission ehdotuksen perusteella ja Euroopan parlamenttia kuultuaan neuvosto päättää yksimielisesti 31. joulukuuta 1999 jälkeen sovellettavan yleisen verokannan tasosta. 3. Kommentteja 3.1. Käsiteltävänä olevassa ehdotuksessa komissio esittää itse asiassa saman ehdotuksen kuin vuonna 1995. 3.2. Alkuperäisestä ehdotuksesta antamassaan lausunnossa () talous- ja sosiaalikomitea totesi, että "tavoittelematta veroprosenttien täydellistä yhdenmukaistamista on liikuttava pienemmässä vaihteluvälissä" ja jatkoi, että "TSK hyväksyy komission ehdotuksen, jonka mukaan otetaan käyttöön arvonlisäveron yleinen verokanta, jonka vähimmäistaso on 15 % ja enimmäistaso 25 %." Komitea ei näe mitään syytä poiketa kyseisessä lausunnossa ilmaisemastaan kannasta. 3.3. Talous- ja sosiaalikomitea on komission kanssa samaa mieltä siitä, että eurovyöhykkeellä kuluttajien ja muiden sellaisten mielestä, joilla ei ole oikeutta alv-palautukseen, on helpompaa tehdä vertailuja eri jäsenvaltioiden arvonlisäverollisten hintojen kesken, kun taas arvonlisäveropalautukseen oikeutettujen kauppiaiden mielestä vertailu on helpompaa arvonlisäverottomien hintojen välillä. 3.4. Koska kuudennen alv-direktiivin 12 artiklan 3 kohdan a alakohdassa säädetään, että neuvosto päättää yksimielisesti "komission ehdotuksesta ja kuultuaan Euroopan parlamenttia sekä talous- ja sosiaalikomiteaa 31 päivän joulukuuta 1998 jälkeen sovellettavasta yleisen verokannan tasosta", TSK toivoo, että käsiteltävänä olevan direktiivin 1 artiklan a alakohdan toisen alakohdan sanamuoto muutetaan kuulumaan seuraavasti: "Komission ehdotuksen perusteella ja kuultuaan Euroopan parlamenttia sekä talous- ja sosiaalikomiteaa ". 3.4.1. Tämä on yhdenmukaista sen kanssa, mitä talous- ja sosiaalikomitea vaati edellisestä ehdotuksesta antamassaan lausunnossa johon viitattiin edellä ja johon komissio yhtyi kertomuksessaan niistä toimista, joihin se oli ryhtynyt talous- ja sosiaalikomitean huhti- ja toukokuun täysistunnoissaan vuonna 1996 hyväksymien lausuntojen pohjalta. Bryssel 28. tammikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI () KOM(95) 731 lopull. () EYVL C 204, 15.7.1996.